EH Bildu talde parlamentarioari atxikitako foru parlamentari Adolfo Araiz Flamarique jaunak informazio eskaera egin du (PES-00121). Hona horri buruz informatu beharrekoa:

1, 2, 3 eta 5 zenbakiekin aurkeztutako galderei dagokienez, uztailaren 14an Nafarroako Aldizkari Ofizialean argitara eman da 19/2022 Foru Legea, uztailaren 1ekoa, zeinaren bidez neurriak hartzen baitira Nafarroako Administrazio Publikoetan egonkortze prozesuak gauzatzeko, Enplegu publikoan behin-behinekotasuna murrizteko premiazko neurriei buruzko abenduaren 28ko 20/2021 Legearen ondorioz.

Aipatu foru legea onetsi aurretik, Nafarroako Gobernuak maiatzaren 23ko 2/2022 Foru Lege-dekretua onetsi zuen, zeinaren testuaren bidez foru ordenamendu juridikoan txertatzen baitira aipatu oinarrizko arauaren funtsezko eskubide eta betebeharrak, bai eta egonkortze prozesu honetan izapidetu beharrekoak diren langileen hautapen prozeduren antolaera egokirako gainerako aurreikuspenak ere.

Foru lege-dekretu horrek aukera eman zuen Gobernuaren maiatzaren 25eko bilkuran hiru foru dekretu onartzeko. Haien bidez, lan publikoaren eskaintza partziala onetsi zen, Administrazio Erroan, Osasunbidea-Nafarroako Osasun Zerbitzuan eta Hezkuntzan 3.588 plaza betetzeko, urriaren 28ko 20/2021 Legetik eratorritako enplegu publikoan behin-behinekotasuna murrizteko aparteko egonkortze prozesuaren barnean.

2021eko abenduaren 29an, Enplegu publikoan behin-behinekotasuna murrizteko premiazko neurriei buruzko abenduaren 28ko 20/2021 Legea argitaratu zen Estatuko Aldizkari Ofizialean. Legearen hitzaurrean adierazten denez, enplegu publikoan dagoen behin-behinekotasun handia murrizteko beharrezkoak diren egiturazko erreformei aurre egiteko beharrari erantzun nahi zaio, Suspertze, Eraldatze eta Erresilientzia Planarekin bat. Europako Batzordeak Plan horren aldeko ebaluazioa egin du.

Ildo horretan, 20/2021 Legearen xedea da bitarteko langileen aldi baterako izaera indartzea, izaera hori eskuratzeko prozedurak argitzea, haien kargu-uzteen arrazoiak finkatzea, bitarteko langileen izendapena lanpostu hutsak betetzeko denean izendapenaren gehieneko iraupena mugatzea abusu-prebentziorako neurri gisa, eta gehieneko iraunaldiak ez errespetatzearen ondorioak zehaztea.

Beste alde batetik, lege horrek aurreikusten du administrazio publikoetan aldi baterako enplegua egonkortzeko prozesu bat egitea, egungo egoera arintzeko berehalako neurri gisa, eta enplegu publikoan behin-behinekotasuna murrizteko eta gehienez ere % 8ko egiturazko behin-behinekotasuna izateko.

Aipatutako abenduaren 28ko 20/2021 Legeak hamargarren xedapen gehigarrian xedatzen du hura Nafarroako Foru Komunitatean aplikatuko dela Konstituzioaren 149.1.18 artikuluan eta lehenengo xedapen gehigarrian eta NFEBHLOn ezarritako moduan, gure autogobernua dela eta.

Izan ere, Foruaren Hobekuntzaren 49.1 artikuluak emandako eskumenaren arabera, Nafarroak, bere foru araubidearengatik, eskumen osoa du Foru Komunitateko funtzionario publikoen estatutu-araubidearen gainean, Estatuko oinarrizko legediak funtzionario publikoei aitortzen dizkien funtsezko eskubideak eta betebeharrak errespetatuz.

Horrenbestez, gure autogobernua egikarituz, maiatzaren 23ko 2/2022 Foru Lege-dekretuak –uztailaren 1eko 19/2022 Foru Lege gisa baliozkotu eta onetsi zen gero– Nafarroako Foru Komunitatean administrazio publikoen zerbitzuko langileak arautzeko zegoen foru araudi propioa egokitu zuen, foru ordenamendu juridikoan sartuz Estatuko oinarrizko araudi horren funtsezko eskubide eta betebeharrak, aldi baterako langileei dagokienez –kasu honetan administrazio-kontratazioari lotuak–, bai eta egonkortze prozesu honetan tramitatu behar diren langileen hautapen prozedurak behar bezala antolatzeko behar diren gainerako aurreikuspenak ere.

Prozesua Nafarroako Gobernuak foru lege-dekretu hori onetsita amaitu zen, eta elkarrizketa eta negoziazioa ardatz hartuta egin zen. Lehenengo, Funtzio Publikoaren Mahai Orokorrean dauden sindikatuekin hitz egin zen, eta, gero, Parlamentuko alderdiekin.

Prozesua 2021eko azaroan hasi zen, lantaldea eratu zenean, partaide hauek zituela: Funtzio Publikoko Zuzendaritza Nagusia, Hezkuntza Departamentuko eta Osasun Departamentuko arduradunak eta Mahai Orokorreko ordezkari sindikalak (LAB, CCOO, AFAPNA, ELA eta UGT).

Iragan apirilaren 1ean Funtzio Publikoaren Estatu Idazkaritzaren egonkortze prozesuak martxan jartzeko jarraibideei buruzko ebazpena onetsi ondoren, autonomia erkidego guztiek eta FEMPek Enplegu Publikoa Koordinatzeko Estatuko Batzordean aurretiazko lana egin eta gero, areagotu egin ziren Nafarroako lantaldearen lanak, eta maiatzaren 13an Funtzio Publikoko Zuzendaritza Nagusiak foru lege-dekretuaren testuaren proposamena aurkeztu zien sindikatuei, alegazioak egin zitzaten. Haietako batzuk behin betiko testuan sartu ziren.

Aldi berean, maiatzaren 13an ere, foru lege-dekretuaren testuaren proposamena aurkeztu zitzaien alderdi politikoei, eta bilera bat egin zen haiekin. Proposamenak eta hausnarketak bidali zituzten Nafarroako Gobernuarekin izandako elkarrizketa prozesua eta gero.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatua betez.

Iruñean, 2022ko abuztuaren 5ean

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía